Vuonna 2019 tehdyn kyselytutkimuksen mukaan (Sisäilma ja terveys: kehitys, nykytilanne, seuranta ja vertailu eri maiden sekä julkisen ja yksityisen sektorin välillä, Valtioneuvoston selvitys- ja tutkimustoiminnan julkaisusarja 2019:59, Valtioneuvoston kanslia) kyselyyn vastanneista kunnista noin puolessa kunnista sisäilmaongelmatilanteen nähdään paranevan tai ongelmat on pystytty ennaltaehkäisemään. Noin kymmenessä prosentissa vastanneista kunnista koettiin, että sisäilmaongelmat kuntien rakennuksissa pahenevat. Kyselytutkimuksen vastausten perusteella on arvioitu, että kuntien omistamissa ja käyttämissä rakennuksissa merkittäviä sisäilmaongelmia esiintyy 5–18 % rakennusten kokonaisneliömäärästä.
Painopiste kuntien toiminnassa on kuitenkin siirtymässä tai jo siirtynyt hallinnan ja ennaltaehkäisyn suuntaan.  Kunnissa pyritään löytämään oikeat toimenpiteet tilanteen parantamiseksi. Rakennuskannan todettujen sisäilmaongelmien esiintymiseen vaikuttavat kiinteistökannan suuri määrä, korjausten viivästyminen sekä hoidon ja huollon puutteet. Myös valtion kiinteistöissä (Senaatti) painopiste on siirtymässä ennakoiviin toimenpiteisiin. Senaatissa on toimintaohjelma, joka käsittää ennakointitoimet tiloja valtiolle vuokrattaessa, uusia rakennettaessa, korjattaessa ja tiloja käytettäessä. Senaatissa koetaan, että sisäilmaongelmat ovat hallinnassa ja tilanne paranee. Tilannetta seurataan strategiakaudella toteutettujen toimenpiteiden vaikuttavuuden arvioinnilla. (Sisäilma ja terveys: kehitys, nykytilanne, seuranta ja vertailu eri maiden sekä julkisen ja yksityisen sektorin välillä, Valtioneuvoston selvitys- ja tutkimustoiminnan julkaisusarja 2019:59, Valtioneuvoston kanslia)